ประกาศ ก.ศป. เรื่อง วินัยแห่งการเป็นข้าราชการตุลาการศาลปกครอง 
ประกาศ ก.ศป.
เรื่อง วินัยแห่งการเป็นข้าราชการตุลาการศาลปกครอง
 

โดยที่เป็นการสมควรปรับปรุงประกาศ
ก.ศป. เรื่อง วินัยแห่งการเป็นตุลาการศาลปกครอง ลงวันที่ ๑๙ ธันวาคม พ.ศ. ๒๕๔๔ ให้มีความเหมาะสมยิ่งขึ้น

อาศัยอำนาจตามความในมาตรา ๒๒ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๑๐) พ.ศ. ๒๕๖๑ ก.ศป. ออกประกาศไว้ ดังต่อไปนี้

ข้อ ๑ ประกาศนี้เรียกว่า
ประกาศ ก.ศป. เรื่อง วินัยแห่งการเป็นข้าราชการตุลาการศาลปกครอง

ข้อ ๒[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓ ให้ยกเลิกประกาศ
ก.ศป. เรื่อง วินัยแห่งการเป็นตุลาการศาลปกครอง ลงวันที่ ๑๙ ธันวาคม
พ.ศ. ๒๕๔๔

ข้อ ๔ ข้าราชการตุลาการศาลปกครองต้องประพฤติตนตามวินัยที่กำหนดไว้ในประกาศนี้อย่างเคร่งครัด
การฝ่าฝืนหรือไม่ปฏิบัติตามวินัยที่กำหนดไว้ในประกาศนี้
ให้ถือว่าเป็นการกระทำผิดวินัยและเป็นการประพฤติตนไม่สมควร

ข้อ ๕ ข้าราชการตุลาการศาลปกครองต้องเคารพและปฏิบัติตามกฎหมายและระเบียบแบบแผนของทางราชการอย่างเคร่งครัด
การปฏิบัติหน้าที่ราชการโดยไม่ถือปฏิบัติตามกฎหมายหรือระเบียบแบบแผนของทางราชการอันเป็นเหตุให้เสียหายแก่ราชการอย่างร้ายแรง
เป็นการกระทำผิดวินัยอย่างร้ายแรง

ข้อ ๖ ข้าราชการตุลาการศาลปกครองต้องปฏิบัติหน้าที่ราชการด้วยความซื่อสัตย์สุจริตและเที่ยงธรรมและต้องไม่ใช้หรือยินยอมให้ผู้อื่นใช้ตำแหน่งหน้าที่ของตนแสวงหาประโยชน์อันมิชอบ
การฝ่าฝืนหรือไม่ปฏิบัติตามวรรคหนึ่ง
เป็นการกระทำผิดวินัยอย่างร้ายแรง

ข้อ ๗ ข้าราชการตุลาการศาลปกครองต้องปฏิบัติหน้าที่ด้วยความอุตสาหะ
เอาใจใส่ระมัดระวังมิให้เสียหายแก่ราชการ
และไม่ประมาทเลินเล่อในหน้าที่ราชการ
การประมาทเลินเล่อในหน้าที่ราชการอันเป็นเหตุให้เสียหายแก่ราชการอย่างร้ายแรงเป็นการกระทำผิดวินัยอย่างร้ายแรง

ข้อ ๘ ข้าราชการตุลาการศาลปกครองต้องไม่รายงานเท็จต่อข้าราชการตุลาการศาลปกครอง ซึ่งมีหน้าที่รับผิดชอบเหนือตนขึ้นไป การรายงานโดยปกปิดข้อความซึ่งควรต้องแจ้งถือว่าเป็นการรายงานเท็จ
การรายงานเท็จอันเป็นเหตุให้เสียหายแก่ราชการอย่างร้ายแรง เป็นการกระทำผิดวินัยอย่างร้ายแรง

ข้อ ๙ ข้าราชการตุลาการศาลปกครองต้องอุทิศเวลาของตนให้แก่ราชการ
จะละทิ้งหรือทอดทิ้งหน้าที่ราชการมิได้
การละทิ้งหรือทอดทิ้งหน้าที่ราชการโดยไม่มีเหตุอันสมควรอันเป็นเหตุให้เสียหายแก่ราชการอย่างร้ายแรง
หรือการละทิ้งหน้าที่ราชการติดต่อในคราวเดียวกันเป็นเวลาเกินสิบห้าวันโดยไม่มีเหตุอันสมควร
เป็นการกระทำผิดวินัยอย่างร้ายแรง

ข้อ ๑๐ ข้าราชการตุลาการศาลปกครองต้องรักษาชื่อเสียงของตนและรักษาเกียรติศักดิ์ของตำแหน่งหน้าที่ราชการของตนมิให้เสื่อมเสีย
โดยไม่กระทำการใด ๆ อันได้ชื่อว่าเป็นผู้ประพฤติชั่ว
การกระทำอันได้ชื่อว่าเป็นผู้ประพฤติชั่วอย่างร้ายแรง เป็นการกระทำผิดวินัยอย่างร้ายแรง

ข้อ ๑๑ ข้าราชการตุลาการศาลปกครองต้องไม่ดูหมิ่น
เหยียดหยาม กดขี่ หรือข่มเหงบุคคลใด ๆ
การดูหมิ่น เหยียดหยาม กดขี่ หรือข่มเหงประชาชนผู้ติดต่อราชการ
เป็นการกระทำผิดวินัยอย่างร้ายแรง

ข้อ ๑๒ ข้าราชการตุลาการศาลปกครองต้องรักษาความลับของทางราชการและต้องไม่เปิดเผยความลับแก่บุคคลใดซึ่งไม่มีอำนาจหน้าที่ตามกฎหมายที่จะล่วงรู้ความลับนั้น
การเปิดเผยความลับของทางราชการอันเป็นเหตุให้เสียหายแก่ราชการอย่างร้ายแรงเป็นการกระทำผิดวินัยอย่างร้ายแรง

ข้อ ๑๓ ข้าราชการตุลาการศาลปกครองต้องไม่แสวงหาประโยชน์จากการพิจารณาพิพากษาคดีของตุลาการศาลปกครองอื่น
หรือกระทำการใด ๆ อันเป็นการก้าวก่ายการพิจารณาพิพากษาคดีของตุลาการศาลปกครองอื่นเป็นเหตุให้การพิจารณาพิพากษาคดีนั้นขาดความเป็นอิสระหรือเสียความยุติธรรมและต้องดูแลให้บุคคลในครอบครัวปฏิบัติเช่นเดียวกันด้วย
การฝ่าฝืนหรือไม่ปฏิบัติตามวรรคหนึ่ง
เป็นการกระทำผิดวินัยอย่างร้ายแรง

ข้อ ๑๔ ข้าราชการตุลาการศาลปกครองต้องไม่รับทรัพย์สินหรือประโยชน์ใด
ๆ อันเกี่ยวเนื่องกับการปฏิบัติหน้าที่ของตน
จากคู่กรณีหรือบุคคลอื่น และต้องดูแลให้บุคคลในครอบครัวปฏิบัติเช่นเดียวกันด้วย
การฝ่าฝืนหรือไม่ปฏิบัติตามวรรคหนึ่ง
เป็นการกระทำผิดวินัยอย่างร้ายแรง

ข้อ ๑๕ ข้าราชการตุลาการศาลปกครองต้องยึดถือจริยธรรมและประเพณีอันดีงามทั้งต้องวางตนให้เป็นที่เชื่อถือศรัทธาของบุคคลทั่วไป

ข้อ ๑๖ ข้าราชการตุลาการศาลปกครองต้องไม่กระทำการอันเป็นเหตุให้แตกความสามัคคีในหมู่ข้าราชการศาลปกครอง

ข้อ ๑๗ ข้าราชการตุลาการศาลปกครองผู้ใดซึ่งมีหน้าที่รับผิดชอบในงานของศาลปกครองให้เป็นไปโดยเรียบร้อยรู้ว่าข้าราชการตุลาการศาลปกครองในศาลของตนกระทำผิดวินัยตามประกาศนี้แต่ไม่ดำเนินการให้มีการดำเนินการทางวินัยตามระเบียบ
ก.ศป. ว่าด้วยวิธีการสอบสวนและสิทธิของข้าราชการตุลาการศาลปกครองซึ่งถูกกล่าวหาว่ามีเหตุให้ต้องพ้นจากตำแหน่งหรือกระทำผิดวินัยให้ถือว่าข้าราชการตุลาการศาลปกครองผู้นั้นกระทำผิดวินัย

ข้อ ๑๘ ให้ ก.ศป. มีอำนาจตีความและวินิจฉัยปัญหาเกี่ยวกับการปฏิบัติตามประกาศนี้

ข้อ ๑๙ ให้ประธานศาลปกครองสูงสุดรักษาการตามประกาศนี้


ประกาศ ณ วันที่ ๑๑ มีนาคม พ.ศ. ๒๕๖๒
ปิยะ ปะตังทา
ประธานศาลปกครองสูงสุด
ประธานกรรมการตุลาการศาลปกครอง


วิวรรธน์/ภรัณภรณ์/จัดทำ
๒๘ สิงหาคม ๒๕๖๒

[๑] ราชกิจจานุเบกษา
เล่ม ๑๓๖/ตอนที่ ๓๙ ก/หน้า ๓๖/๒๘ มีนาคม ๒๕๖๒